ოლბრაიტ-ნოქსის სამხატვრო გალერეა

ოლბრაიტ-ნოქსის სამხატვრო გალერეა — ხელოვნების მუზეუმი, რომელიც მდებარეობს ელმვუდის გამზირზე, ბუფალო, ნიუ-იორკი. ოლბრაიტ-ნოქსის ელმვუდის გამზირის კამპუსი დროებით დაკეტილია მშენებლობისთვის. ამჟამად გამოფენებისა და ღონისძიებების მასპინძლობა ხდება ოლბრაიტ-ნოქს ნორტლანდში, რომელიც გახლავთ საპროექტო სივრცე.

ისტორია
ოლბრაიტ-ნოქსის სამხატვრო გალერეის მმართველი ორგანიზაციაა ბუფალოს სახვითი ხელოვნების აკადემია, რომელიც დაარსდა 1862 წელს და არის ამერიკის შეერთებული შტატების ერთ-ერთი უძველესი საზოგადოებრივი ხელოვნების ინსტიტუტი. 1900 წლის 15 იანვარს ჯონ ოლბრაიტმა შემოწირულობის სახით თანხები გადასცა აკადემიას სამხატვრო გალერეის მშენებლობის დასაწყებად. შენობა დააპროექტა გამოჩენილმა ადგილობრივმა არქიტექტორმა, ედვარდ ბროდჰედ გრინმა. იგი თავდაპირველად გამოიყენებოდა როგორც სახვითი ხელოვნების პავილიონი 1901 წელს პანამერიკული ექსპოზიციისთვის, მაგრამ მისი მშენებლობის შეფერხებამ განაპირობა ის რომ დაუმთავრებელი დარჩა 1905 წლამდე. საბოლოოდ მუზეუმი გაიხსნა 1905 წლის 31 მაისს და დაერქვა ოლბრაიტის სამხატვრო გალერეა.

1962 წელს გალერეაში მოხდა ცვლილება სიმურ ჰ. ნოქს უმცროსისა და მისი ოჯახის ხელმძღვანელობით. ამის შემდეგ მუზეუმს დაარქვეს ოლბრაიტ-ნოქსის სამხატვრო გალერეა. ახალი შენობა დააპროექტა გორდონ ბუნშაფტმა. ოლბრაიტ-ნოქსის სამხატვრო გალერეა შეტანილია ისტორიული ადგილების ეროვნულ რეესტრში.

2012 წელს გამგეობამ დაავალა არქიტექტურულ ფირმას მუზეუმის გაფართოების გენერალური გეგმის შემუშავება. 2014 წელს საბჭომ მხარი დაუჭირა მუზეუმის გაფართოების ინიციირებას და 2016 წლის ივნისში მუზეუმმა გამოაცხადა შოჰეი შიგამაცუ პროექტის არქიტექტორად.

გამოფენები
1978 წელს გალერეის გამოფენა რიჩარდ დიბენკორნის ნამუშევრებზე შეირჩა შეერთებული შტატების წარმომადგენლად ვენეციის 28-ე ბიენალეზე.

კოლექცია
ოლბრაიტ-ნოქსის სამხატვრო გალერეის კოლექცია მოიცავს მე-19 საუკუნის იმპრესიონისტული და პოსტიმპრესიონისტული მხატვრების ნამუშევრებს, როგორიცაა პოლ გოგენი და ვინსენტ ვან გოგი.

მეოცე საუკუნის დასაწყისის რევოლუციური სტილები, როგორიცაა კუბიზმი, სიურრეალიზმი, კონსტრუქტივიზმი წარმოდგენილია ისეთი მხატვრების ნამუშევრებში, როგორებიც არიან პაბლო პიკასო, ჟორჟ ბრაკი, ჟან მეტზინგერი, ალბერტ გლეიზესი, ანრი მატისი, ანდრე დერენი, ჟოან მირო, პიტ მონდრიანი და ალექსანდრე როდჩენკო. ფრიდა კალო წარმოდგენილია ავტოპორტრეტით მაიმუნთან ერთად. სეიმურ ჰ. ნოქსისა და გორდონ მ. სმიტის გამო (ყოფილი დირექტორი), ოლბრაიტ-ნოქსი იყო ერთ-ერთი პირველი მუზეუმი, რომელმაც შეაგროვა აბსტრაქტული ექსპრესიონიზმის ნიმუშები სიღრმისეულად.

უფრო თანამედროვე ნიმუშები, რომლებიც ასახავს 1970-იანი წლების აბსტრაქტული ექსპრესიონიზმის, პოპ-არტისა და ხელოვნების სტილს საუკუნის ბოლომდე, წარმოდგენილია ისეთი მხატვრებით, როგორებიცაა არშილ გორკი, ჯექსონ პოლოკი, კლიფორდ სტილი და ენდი უორჰოლი. გარდა ამისა, გალერეა ასევე მდიდარია ომის შემდგომი ამერიკული და ევროპული ხელოვნების სხვადასხვა ნიმუშებით; მათი თანამედროვე კოლექცია მოიცავს მხატვრებს, როგორიცაა კიკი სმიტი, ალან გრეჰემი, გეორგ ბაზელიცი, ჯონ კონელი და პერ კირკბი. მუზეუმმა იყიდა ანსელმ კიფერის ფართომასშტაბიანი (ირმის ნახტომი) 1988 წელს, 125 წლის იუბილეს აღსანიშნავად.

ოლბრაიტ-ნოქსის ამჟამინდელი საგამოფენო სივრცე იტევს 200 ნამუშევარს — მისი 6,740-იანი კოლექციის მხოლოდ 3%.

დირექტორთა სრული სია:

იან გალენ-კალელა-სირენი (2013–დღემდე)
ლუი გრაჩოსი (2002-2013)
დუგლას გ. შულცი (1983-2002)
რობერტ ტ. ბაკ უმცროსი (1973-1983)
გორდონ მ. სმიტი (1955–1973)
ედგარ შენკი (1949–1955)
ენდრიუ რიჩი (1942–1949)
გორდონ ბ. უაშბერნი (1931–1942)
უილიამ მ. ჰეკინგი (1925–1931)
კორნელია ბენტლი სეიგ კვინტონი (1910–1924)
ჩარლზ მაკმინ კურცი (1905–1909)

დაფინანსება
2007 წლის მონაცემებით, ოლბრაიტ-ნოქსის სამხატვრო გალერეის ქონება შეადგენდა დაახლოებით 58 მილიონ აშშ დოლარს, რაც გამოიმუშავებდა შესყიდვებისთვის წელიწადში დაახლოებით 1,1 მილიონ აშშ დოლარს. მას შემდეგ, რაც 2007 წელს 200-მდე ხელოვნების ნიმუშის გაყიდვიდან შემოსული თანხა დაემატა არსებულ 22 მილიონ დოლარს, მუზეუმს შეეძლო ყოველწლიურად დაეხარჯა თითქმის 5 მილიონი აშშ დოლარი ახალი ხელოვნებისთვის. 2013 წელს, ოლბრაიტ-ნოქსის სამხატვრო გალერეამ მიიღო 11 მილიონი აშშ დოლარის ოდენობის მემკვიდრეობა გამგეობის დიდი ხნის წევრის, პეგი პირს ელფვინის ქონებიდან.

საათები
ოლბრაიტ-ნოქსის სამხატვრო გალერეა ღიაა დილის 10 საათიდან საღამოს 5 საათამდე, სამშაბათიდან კვირის ჩათვლით. ყოველი თვის პირველ პარასკევს, გალერეა ღიაა დილის 10 საათიდან საღამოს 10 საათამდე მუდმივი კოლექციის უფასო დაშვებით & ბანკის მხარდაჭერით.